钦定古今图书集成/理学汇编/文学典/第021卷 > 徐干 陈琳
## 钦定古今图书集成/理学汇编/文学典/第021卷 > 徐干 陈琳

按《魏志王粲传》：“始文帝为五官将，及平原侯植皆好
文学。粲与北海徐干字伟长，广陵陈琳字孔璋，陈留
阮瑀字元瑜，汝南应玚字德琏，东平刘桢字公干，并
见友善。干为司空军谋祭酒，掾属五官将文学。琳前
为何进主簿，进欲诛诸宦官，太后不听，进乃召四方
猛将，并使引兵向京城，欲以劫恐太后。琳谏进曰：‘《易》
称‘即鹿无虞’，谚有‘掩目捕雀’。夫微物尚不可欺以得
志，况国之大事，其可以诈立乎？今将军摠皇威，握兵
要，龙骧虎步，高下在心。以此行事，无异于鼓洪炉以
燎毛发。但当速发雷霆，行权立断，违经合道，天人顺
之，而反释其利器，更征于他。大兵合聚，彊者为雄，所
谓倒持干戈，授人以柄，必不成功，祇为乱阶’。”进不纳
其言，竟以取祸。琳避难冀州，袁绍使典文章。袁氏败，
琳归太祖。太祖谓曰：“卿昔为《本初移书》，但可罪状孤
而已。恶恶止其身，何乃上及父祖邪？”琳谢罪。太祖爱
其才而不咎。瑀少受学于蔡邕，建安中，都护曹洪欲
使掌书记，瑀终不为屈。太祖并以琳、瑀为司空军谋
祭酒，管记室，军国书檄，多琳、瑀所作也。琳徙门下督，
瑀为仓曹掾，属玚、桢各被太祖辟为丞相掾属，玚转
为平原侯庶子，后为五官将文学。桢以不敬被刑，刑
竟署吏。咸著文赋数十篇。瑀以十七年卒，干琳、玚、桢
二十二年卒。文帝书与元城令吴质曰：“昔年疾疫，亲
故多离其灾，徐陈应刘，一时俱逝。观古今文人，类不
护细”行，鲜能以名节自立，而伟长独怀文抱质，恬淡
寡欲，有箕山之志，可谓彬彬君子矣。著《中论》二十馀
篇，辞义典雅，足传于后。德琏常斐然有述作意。其才
学足以著书，美志不遂，良可痛息。孔璋章表殊健，微
为繁富；公干有逸气，但未遒耳。元瑜书记翩翩，致足
乐也。仲宣独自善于辞赋，惜其体弱，不起“其文，至于
所善，古人无以远过也。昔伯牙绝弦于锺期，仲尼覆
醢于子路，痛知音之难遇，伤门人之莫逮也。”诸子但
为未及古人，自一时之儁也。自颍川邯郸淳、繁钦、陈
留路粹、沛国丁仪、丁廙、弘农杨修、河内荀纬等，亦有
文采，而不在此七人之例。

《先贤行状》曰：“干清元体道，六行修备，聪识洽闻，操翰成章，轻官忽禄，不耽世荣。建安中，太祖特加旌命，以疾休息，后除上艾长，又以疾不行。”

《典略》曰：琳作诸书及檄草成，呈太祖。太祖先苦头风，是日疾发，卧读琳所作，翕然而起曰：“此愈我病。” 数加厚赐。